La Bibia piemontèisa/Testament Vej/Ester/Ester 7


Éster

7

Ël rè a fà condané a mòrt Aman 

Parèj ël rè e Aman a son andàit al disné gròss ëd la regin-a Éster. Mentre ch'a beivìo, ëdcò an cost scond di, ël rè a l'ha dit a la regin-a: "Ciama lòn ch'it veules, regin-a Éster, e mi it lo darai. A podrìa esse fin-a la metà del règn, it lo darai volenté!".

Éster a-j rëspond: "S'i l'hai trovà 'd favor con ël rè e s'a pias al rè d'acordeme st'arcesta, i ciamo ch'a sia risparmià la vita mia e 'd mè pòpol. A l'é përchè mi e mè pòpol i soma stàit vendù a coj ch'a l'han mach l'intension ëd sterminene, sassinene e fene fòra. Se nojàutri i fusso mach stàit vendù coma dë s-ciav, i sarìa stàita chieta. Për lòn a sarìa nen valun-e la pen-a 'd sgonfié 'l rè; ma nòst aversari a podrà mai arparé al dann ch'a l'avrìa fàit al rè con nòsta mòrt".

Anlora 'l rè Assuer a l'ha ciamaje a la regin-a: "Chi a podria mai fé na ròba parèj? Chi a podria-lo mai esse tant ardì da tochete?". Ester a l'ha rësponduje: "L'òm gram ch'a vorìa felo a l'é Aman, nòst aversari e nòst nemis!". Parèj Aman a l'é restà sensa paròle dë 'dnans al rè e a la regin-a.

Anlora 'l rè, furios, a l'é aussasse da tàula e a l'é surtì 'nt ël giardin dël palass. Aman as rendìa bin cont che 'l rè a l'avìa decidù soa dësgrassia, ëd felo meuire, e a l'é aussasse për imploré a la regin-a Éster che a-j salvèissa la vita.

Ël rè a l'é tornà dal giardin a la sala dël disné gròss, quand ch'a l'ha vëddù Aman ch'a l'era prosternasse an sla sislonga andoa la regin-a Ester a l'era cogià e a l'era quasi cascaje adòss. Ël rè a l'ha sclamà: "Lòn ch'i vëddo a l'é tròp! Col òm as ancala fin-a a violé la regin-a mentre ch'i son ant ëcà, dë 'dnans ij mè euj medesim!". Anlora ij sò servitor a l'han quatà con un vel la facia d'Aman: le paròle dël rè a l'avio sentensialo a mòrt.

Arbonà, un dj'eunuch al servissi përsonal dël rè, a l'ha giontà: "A-i é giusta na fòrca 'd sinquanta cùbit d'autëssa che Aman a l'avìa fàit drissé për Mardoché, l'òm ch'a l'avìa denonsià la cospirassion contra 'l rè. La forca a l'é stàita butà an pé a ca soa!". Ël rè a l'ha dit: "Anlora feje pende Aman medesim!".

A l'é parèj ch'a l'han fàit ampiché Aman an sla midema forca che chiel a l'avìa fàit drissé për Mardoché, e la flin-a dël rè a l'é pasiasse.

Nòte 

Bibia
Testament Vej
Ester